ກອງທັບເຮືອສະຫະລັດ ຊ່ອຍຊີວິດ ໂຕປະກັນອີຣ່ານ
ກອງທັບເຮືອສະຫະລັດຊ່ອຍຊີວິດ ພວກໂຕປະກັນອີຣ່ານ 23 ຄົນ ຈາກພວກໂຈນສະລັດ.
ກໍາປັ່ນກອງທັບເຮືອສະຫະລັດລໍານຶ່ງໄດ້ຊ່ອຍກູ້ຊີວິດຊາວອີຣ່ານ 13 ຄົນທີ່ຖືກພວກໂຈນ ສະລັດຈັບເປັນໂຕປະກັນໃນທະເລອາຣາເບຍ ໃນເວລາຫລາຍມື້ຫລັງຈາກອີຣ່ານເຕືອນ ພວກກໍາປັ່ນຂອງສະຫະລັດ ບໍ່ໃຫ້ກັບຄືນໄປຍັງອ່າວເປີເຊຍນັ້ນ ກອງທັບເຮືອສະຫະລັດປະກາດໃຫ້ຮູ້ໃນວັນສຸກວານນີ້ວ່າ ຕົນພົບເຫັນເຮືອຂະໜາດເບົາ ລໍານຶ່ງຂອງພວກໂຈນສະລັດ ແລ່ນຮຽງຂ້າງກັບເຮືອປະມົງ Al Molai ຂອງອີຣ່ານໃນວັນ ພະຫັດມື້ກ່ອນນີ້ ຫລັງຈາກໄດ້ຮັບການຂໍຮ້ອງຄວາມຊ່ອຍເຫລືອຈາກເຮືອອີຣ່ານລໍາດັ່ງກ່າວ ກອງທັບເຮືອສະຫະລັດກ່າວວ່າ ພວກທະຫານທີມນຶ່ງຈາກເຮືອພິຄາດ USS Kidd ໄດ້ ເຂົ້າໄປໃນເຮືອຂອງອີຣ່ານລໍານີ້ ແລະໄດ້ຈັບກຸມພວກໂຈນສະລັດ 15 ຄົນໃນເຮືອທີ່ຈັບ ຊາວປະມົງອີຣ່ານເປັນໂຕປະກັນຢູ່ນັ້ນ ກອງທັບເຮືອສະຫະລັດກ່າວວ່າ ເຮືອປະມົງອີຣ່ານລໍານີ້ ໄດ້ຖືກພວກໂຈນສະລັດຄອບ ຄອງມາໄດ້ເດືອນປາຍແລ້ວ ແລະໄດ້ໃຊ້ເຮືອລໍາດັ່ງກ່າວເປັນກອງບັນຊາການໃຫຍ່ສໍາລັບ ການປະຕິບັດງານຂອງພວກໂຈນສະລັດ ແລະກ່າວຕື່ມວ່າ ເຊື່ອກັນວ່າພວກໂຕປະກັນ ເຫລົ່ານີ້ໄດ້ຖືກບັງຄັບໃຫ້ຊ່ອຍເຫລືອພວກໂຈນສະລັດມາ ໂຄສົກຍິງປະຈໍາກອງທັບເຮືອສະຫະລັດກ່າວຕໍ່ນັກຂ່າວວີໂອເອໃນວັນສຸກວານນີ້ວ່າ ທີມທະຫານເຮືອຂອງສະຫະລັດຮູ້ຈັກເລື້ອງນີ້ມາກ່ອນ ກ່ອນການຊ່ອຍກູ້ຊີວິດພວກ ໂຕປະກັນວ່າ ເຮືອປະມົງລໍານີ້ຕິດທຸງຊາດອີຣ່ານ ຮ້ອຍໂທ Rebecca Rebarich ກ່າວວ່າ ພວກກໍາປັ່ນຂອງສະຫະລັດແມ່ນຖືກບັງຄັບໃຫ້ຊ່ອຍກູ້ຊີວິດພວກເດີນທາງ ທາງເຮືອຄົນໃດໆກໍຕາມທີ່ຕົກຢູ່ໃນສະພາບອັນຕະລາຍ ໂດຍບໍ່ຄໍານຶງເຖິງສັນຊາດ ໃດໆ ຮ້ອຍໂທ Rebarich ກ່າວວ່າ ຫົວໜ້າເຮືອຂອງຊາວອີຣ່ານໄດ້ສະແດງຄວາມຮູ້ບຸນ ຄຸນຢ່າງຈິງຈັງມາຍັງກອງທັບເຮືອສະຫະລັດ ໂດຍກ່າວວ່າ ທ່ານຢ້ານວ່າ ຖ້າບໍ່ມີ ການຊ່ອຍເຫລືອຈາກສະຫະລັດນັ້ນ ພວກລູກເຮືອດັ່ງກ່າວຈະຖືກກັກເປັນໂຕປະກັນ ຕື່ມອີກຫລາຍເດືອນກໍເປັນໄດ້ ກອງທັບເຮືອສະຫະລັດກ່າວວ່າ ຕົນໄດ້ໃຫ້ອາຫານແລະໃຫ້ການຮັກສາພະຍາບານ ແກ່ພວກໂຕປະກັນເຫລົ່ານັ້ນ